**Referát na Sekcii SSS 18.03.2016 Ondrejkovič**

Úvodný referát na Sekcii

Sekcia mládeže Slovenskej sociologickej spoločnosti pri SAV (podrobnejšie pozri o tom <http://www.sociologia.eu.sk/?p=305> ) odchodom prof. Mgr. Ladislava Macháčka, CSc., ktorý po dlhé roky viedol sekciu, chce oživiť svoju aktivitu a prizvať k práci ďalších členov Slovenskej sociologickej spoločnosti pri SAV. Sekcia chce naďalej spolupracovať s pracoviskami i jednotlivcami výskumných pracoviskách (UIPŠ MŠ SR) a vysokých škôl (Bratislava, Prešov, B. Bystrica, Trnava, Žilina, Nitra). Súčasťou zámerov je aj rozšírenie pôsobnosti sekcie o problematiku sociológie výchovy, vzdelávania a škôl. Privítali sme preto aj námety tém a problémov, ktoré možno považovať za najaktuálnejšie a dostali priestor na stretnutí sekcie 18.3.2016. Privítali by sme, keby sme našli spolupracovníkov, ktorí by sa chceli venovať problematike sociológie mládeže ako i sociológie výchovy, či už na svojom pracovisku, alebo v rámci vznikajúcej Sekcie mládeže, výchovy, vzdelávania a školstva Slovenskej sociologickej spoločnosti pri SAV.

Dovoľte preto niekoľko slov o mládeži, aká je jej dnešná charakteristika, čo doplnili na stretnutí ďalšie referáty.

O mládeži dnes:

Rastúce požiadavky na samostatný spôsob života vedú k situácii, kedy sa človek nie len môže, ale aj musí rozhodnúť a vybrať si spôsob života. Táto voľba sa skoncentrovala práve na obdobie mladosti ako ambivalencia rastúcich možností ale aj problémov v orientovaní sa mládeže. Po tom, čo poklesla alebo postupne zaniká kontrola osobných a intímnych vzťahov mladých ľudí zo strany rodiny, organizácií mládeže a susedov, po tom, čo prestala existovať tradičná tabuizácia predmanželského sexuálneho života[[1]](#footnote-1), nachádzajú mladí ľudia nielen osobnú slobodu, ale aj zvýšenú medziindividuálnu konkurenciu. Urýchlené formovanie vlastnej osobnosti preto nadobúda osobitný význam. Chlapci i dievčatá sú čoraz presvedčenejší o tom, že „musia niečo urobiť zo seba“. Rastie úsilie zažiť svoju významnosť, prežívať sám seba a experimentovať so sebou. Osobná identita sa radikalizuje a ponúka sa k dispozícii. Neznamená už spoločnú príslušnosť k niečomu (patria potestas), ale osobitosť, ktorá jednotlivca odlišuje od všetkých ostatných, dokonca neraz i v rovesníckej skupine. Jednotlivec sa stáva producentom vlastnej identity. To vyvoláva kultúrne hľadania alebo protesty, hľadanie v dôsledku stratenej ľudskej blízkosti, ktorá sa stratila v dôsledku vzniku osobitnosti, ale i hľadanie istôt, bezpečnosti (často vo fundamen-talistických náboženstvách a sektách, prejavoch sily a násilia, fanúšikovania športovým klubom, podliehaniu mediálnym vzorom, v kulte tela a pod.).

 Osobitnú problematiku predstavujú predstavy dievčat a mladých žien, ktoré hľadajú vzorce, ako je možné zlúčiť rodinu a zamestnanie. Nechcú obetovať svoju túžbu po vlastnej rodine kariére v povolaní, ale chcú realizovať oboje. Aj keď po formálne právnej stránke je takýto postup možný, v praxi sa ho zriedka darí úspešne realizovať. Mladí ľudia sa musia vyrovnať s narastajúcou labilitou uzatváraných manželstiev, ale i priateľstiev, ktoré čoraz častejšie predstavujú skôr dočasné ako celoživotné partnerské zväzky[[2]](#footnote-2). Osobitne narastá význam voľného času, ktorý nadobúda na príťažlivosti bez vplyvu rodičov, „vo vlastnej réžii“, často i v odchýlke od tradičných spoločenských noriem, vrátane nárastu významu všetkých elektronických médií. Nezanedbateľné sú i spolužitia bez uzavretia manželstva.

Výstižné je konštatovanie MACHÁČKA, podľa ktorého individualizáciu mládeže nemožno už viac chápať iba ako “progresívnu”, s jej slobodou vyberať si medzi možnosťami a príležitosťami. Treba pripustiť existenciu aj individualizácie regresívnej a alternatívnej, s následnými problémami marginalizácie mládeže. V dôsledku obmedzených prostriedkov rodičov dospievajúcej mládeže sa mnohým z nich neumožňuje taká sloboda voľby, ktorá by sa spájala s primeraným rizikom a osobnou zodpovednosťou za dôsledky nesprávnych rozhodnutí. “Jednoducho niet správnych či nesprávnych rozhodnutí. Sú iba želania a frustrácia z ich nesplnenia”- uvádza Macháček (2000, s.10). Otázkam individualizácie a s ňou spojenými rizikami bude nevyhnutné venovať väčšiu pozornosť, na čo upozornili viacerí autori[[3]](#footnote-3)

Optimistický pohľad však predstavuje mládež ako možné východisko z negatívnych javov súčasnej spoločnosti, mládež, ktorá nepodľahla ani tlaku konzumného spôsobu života, ani prispôsobovania sa násiliu, ľahostajnosti, mládež, alebo minimálne jej podstatná časť, plná ideálov, perspektív, pozitívnej hodnotovej orientácie a vysokej vzdelanostnej úrovne.

Zmapovať a analyzovať súčasný stav je jedna z našich významných úloh, ktoré majú zabezpečiť hľadanie a realizáciu úspešnej výchovy a vzdelávania pre najbližšiu i ďalekú budúcnosť spoločnosti. Bude nevyhnutné znova otvoriť nemálo otázok, týkajúcich sa mládeže, počnúc jej sociálneho vymedzenia, miesta v spoločnosti, socializácie a edukácie, ako i kreovania výchovnej a vzdelávacej politiky adekvátnej súčasnej mládeži, vrátane štruktúrovania a materiálnych otázok života mládeže.

Sekcia sociológie mládeže a výchovy SSS chce poskytovať priestor na stretávanie koncepcií a prispieť k odbornejšiemu pohľadu decizorov na identifikáciu a riešenie problémov.

 Na stretnutí Sekcie sociológie mládeže a výchovy SSS, ktoré sa uskutočnilo spolu s účastníkmi konferencie Slovenskej pedagogickej spoločnosti, odzneli okrem stručného úvodu *O mládeži* vyžiadané príspevky, ktoré budú publikované v časopise Mládež a spoločnosť. Práve kvôli úzkej previazanosti mládeže a výchovy a vzdelávania predpokladáme úzku spoluprácu práve so Slovenskou pedagogickou spoločnosťou.

Na stretnutí odzneli príspevky, ktorých písomnú podobu uverejňuje časopis Mládež a spoločnosť:

*Realizácia štátnej politiky vo vzťahu k deťom a mládeži* autorky PhDr. Bošnákovej, vedúcej pracovníčky Ministerstvo školstva, vedy, výskumu a športu SR (Odbor starostlivosti o mládež), teda odborníčky vo vzťahu k štátnej politiky k deťom a mládeži najpovolanejšej,

*Generace, mládež a její výskum* z pera Doc. PhDr. Petra Saka, CSc., najvýznamnejšieho predstaviteľa sociológie mládeže v ČR. Vysoko erudovaný príspevok je o to cennejší, že najmä charakteristiky mládeže sa môžu opierať o empirické výskumy autora a s vysokou pravdepodonosťou možno predpokladať, že sú relevantné i pre mládež na Slovensku.

*Dva protichodné obrazy dnešných mladých dospelých, ktorí sú v odbornej literatúre, v marketingu, označovaní ako Generácia Y* autorky Doc. PhDr. Blandíny Šramovej, PhD., z Pedagogickej fakulty UK Bratislava. Príspevok významne dopĺňa predchádzajúci príspevok z odlišného pohľadu. Diskusia k obom pohľadom by iste priniesla mnoho cenných poznatkov.

*Predčasné dospievanie* od autorky Doc. PhDr. Evy Poliakovej, PhD., z Pedagogickej fakulty UK Bratislava rieši najmä negatívne sociálne dôsledky predčasného dospievania mládeže, predovšetkým dievčat. Autorka vhodne využíva i poznatky z oblasti zdravotníctva, čím súčasne prezentuje nevyhnutnosť otvárania sa spoločenskovedných disciplín i ostatným vedným odvetviam.

**Literatúra k úvodu**

Beck, U. 2011 *Riziková společnost. Na cestě k jiné moderně*. Praha: Slon.

Macháček, L. 2000 *Mládež a občianstvo na Slovensku*. Slyika.

Ondrejkovič, P. 1998 *Úvod do sociológie výchovy. Teoretické základy sociológie výchovy a mládeže*. 2. rozšírené a prepracované vydanie. Bratislava: Veda, vydavateľstvo SAV.

Ondrejkovič, P. 2002 *Globalizácia a individualizácia mládeže. Negatívne stránky*. Bratislava: Veda.

Toffler, A. 1992 *Šok z budoucnosti*. Praha: Práce.

Prof. PhDr.Peter Ondrejkovič, DrSc.

1. V tejto súvislosti odznie príspevok Doc. Poliakovej o predčasnom dospievaní. [↑](#footnote-ref-1)
2. Tento jav poznáme v sociológii ako prejav „spoločnosti na jedno použitie“ manželov Alvin a Heidi Tofflerovcov. V knihe Future Shock - Šok z budúcnosti vzniká nutnosť a súčasne neschopnosť adaptovať sa na prebiehajúce zmeny v spoločnosti. Vzniká nový jav: pominuteľnosť – spoločnosť na jedno použitie, v ktorej okrem iného dochádza ku skracovania trvania medziľudských vzťahov, rýchle uzatváranie a opúšťanie priateľstiev, ba i manželstiev. [↑](#footnote-ref-2)
3. Osobitnú pozornosť si zasluhuje Ulrich Beck v novom vydaní jeho Rizikovej spoločnosti (2011). [↑](#footnote-ref-3)